Floridan kuvernööri sai taakseen yllättävän tukijoukon hyväksyttyään uuden lain.

Kun kuvernööri Rick Scott antoi viime vuoden puolella osavaltion kouluille luvan sallia oppilaiden rukoushetket sekä muut ”inspiroivat viestit”, hän tuskin arvasi, ketkä uudistuksesta eniten innostuisivat.

Floridan kongressitalon edustalle kerääntyi perjantaina joukko saatananpalvojia osoittamaan tukeaan kuvernöörille. Ryhmän varustukseen kuului muun muassa kyltti, jossa luki ”Hail Satan! Hail Rick Scott!”.

Mustiin, hupullisiin kaapuihin pukeutuneita satanisteja johti pukinsarviin sonnustautunut ylipappi.

Ryhmään kuulunut teini-ikäinen, Cassandra Wagneriksi esittäytynyt tyttö selitti tiedotusvälineille iloitsevansa uudesta laista, koska se antaa hänelle mahdollisuuden selittää koulutovereilleen saatananpalvonnan olevan väärinymmärretty ajatusmaailma.

Ylipapin puhuessa paikalle saapuneille ihmisille myös hän sai tilaisuuden avata uskomustaan, kun ohikulkija keskeytti paatoksen.

– Uskotko joutuvasi helvettiin? sattumalta paikalle päätynyt mies kysyi.

– Uskon ja odotan sitä innolla, vastasi ylipappi empimättä.

Voimaan tulleesta lakipykälästä huolimatta saatananpalvojien – ja muiden sanomaansa välittävien – haaveista tuskin tulee totta, sillä yksikään Floridan 67 koulupiiristä ei ole sallinut rukoushetkiä tai vastaavia tuokioita.

Kirkon ja valtion täydellistä erottamista kannattavat ryhmät ovatkin ilmoittaneet haastavansa oikeuteen kaikki piirit, jotka sallivat uskonnollisten viestien levittämisen kouluissaan.

Lähde: AP